Pernille Rosenkrantz-Theil (EL), 2007-01-12:
Det var en meget god undskyldning.
Det er bare, fordi der, mens vi har den her diskussion i dag, kommer noget ny viden fra England, som jeg egentlig synes er meget interessant at forholde sig til, nemlig at skolebørn derovre har haft rigtig, rigtig gode erfaringer med præcis det her.
Der står i rapporten om det, at lærerne bl.a. rapporterer om mindre rastløshed og nervøsitet, færre smerter og bedre koncentration, og rapporten konkluderer, at der er en direkte forbindelse mellem ernæring og indlæringsevne osv.
For interesserede ligger den på JyllandsPostens hjemmeside.
Jeg synes bare, at det var en meget god indledning, for jeg synes selvfølgelig, at det er et rigtig væsentligt problem, vi står over for.
I 2001, da Enhedslisten fik sit første forslag om 50 mio. kr. til en forsøgsordning vedtaget under den tidligere regering, blev det set som noget, der drejede sig om biodynamiske grøntsager og folk, der sad i yogastilling og hørte mærkelig musik.
Så vi kan glæde os over i Enhedslisten, at der nu er sket en lillebitte udvikling, og at vi ikke længere er de eneste, der synes, at det her er væsentligt.
Sådan kan man jo have indflydelse på forskellige måder; nogle har 90 mandater, og for andre tager det en 4, 5, 6 år, og så kommer det helt af sig selv.
Det er med glæde, at jeg noterer mig, at vi er nået så langt, at man ikke behøver at blive set som en, der sidder i yogastilling, fordi man går ind for skolemadsordninger.
Jeg vil dog sige, at jeg synes, at det er en rigtig god idé, når ministeren siger, at ministeren meget gerne vil være med til at bringe informationen om, hvad der er godt for børn, ud til folk.
Og det kan jeg sådan set høre alle er enige om, så det er jo sådan set bare om at sparke til den bold, der ligger lige til højrebenet.
For det første vil jeg dog sige, at det der med, at regeringen ikke har 3 mia. kr., bliver jeg altså lige nødt til at grine lidt af.
Nå, har regeringen allerede brugt de 80 mia. kr., som finansministeren stod og brystede sig af var i overskud, eller hvad?
Det synes jeg sgu alligevel er gået hurtigt.
Vi er ikke engang nået til den 15. januar, så det er gået hurtigt.
Så vil jeg for det andet sige, at jeg synes, vi skal tage lidt fat i det med ansvaret, for som udgangspunkt har jeg sådan set været enig.
Jeg har først lært at stave til økologi for meget kort tid siden og har sådan set syntes, at det med, at staten skulle begynde med at betale for maden, var lidt mærkværdigt.
Jeg har egentlig også syntes, at det burde være sådan, at det var forældre, der påtog sig den opgave osv. – man kender sådan set hele legen.
Men et eller andet sted synes jeg faktisk, at vi skal prøve at holde lidt fast i, hvordan vi opfatter det at lære dansk, for det drejer sig faktisk langt hen ad vejen om det samme.
Det er et spørgsmål om, at de mennesker, der er uddannet til det, naturligvis er bedre til det end dem, der ikke er.
Det betyder langtfra, at vi skal fratage forældrene ansvaret, nej, tværtimod.
Det er simpelt hen et spørgsmål om at kvalificere forældrenes ansvar ved at give et tilbud.
Og man kan sige, at det, at man har skattefinansieret skolemad, som er økologisk, jo giver århundredets anledning til, at forældrene bliver langt bedre til at lave sund og økologisk mad til deres unger.
Så jeg synes bestemt, det er den vej rundt, man skal se det.
Jeg ville syntes, at det var en katastrofe, hvis man fratog forældrene ansvaret, på samme måde som jeg ville synes, at det var en katastrofe, hvis det ikke længere var forældrenes ansvar at lære deres unger at tale et ordentligt sprog.
Det synes jeg naturligvis det er, men jeg synes også, at det er ret vigtigt, at vi har gode og kvalificerede lærere.
Jeg har lidt en fornemmelse af, at vi her har at gøre med et område, hvor vi endnu ikke helt har vænnet os til, at der faktisk findes folk med kompetencer.
Så jeg vil gerne anmode om, at man i hvert fald lige får redefineret det med ansvaret eller får tænkt sig en ekstra gang om.
Det Radikale Venstre var inde på, at der var et relativt bredt flertal for skolemadsordninger i Folketingssalen.
Det er rigtigt.
Det er langt hen ad vejen finansieringen, vi er uenige om.
Den bliver vi nødt til at have fingrene i, og det drejer sig om det her med, om man pålægger eller man ikke pålægger kommunerne det
– nu bliver jeg altså ved med at fedte rundt i danskundervisning, og det kan godt være, at jeg gør det, fordi vi har diskuteret uddannelse hele dagen, inden vi nåede hertil.
Jeg vil sige, at der jo altså heller ikke er nogen i det her Folketing, der kunne finde på at lade det være op til kommunerne, om børnene skulle lære dansk i folkeskolen.
Alle partier, der synes, at det er en god idé med kommunalt selvstyre – og vi har selvfølgelig råderet over, hvad der foregår i folkeskolen – er jo samtidig partier, der stemmer for, at det er obligatorisk at skulle undervise i dansk i den danske folkeskole.
Og det synes jeg da sådan set giver meget god mening.
Det kunne man sådan set også vælge at gøre her.
Det er jo et spørgsmål om at udstikke en ramme, inden for hvilken kommunerne så kan bevæge sig frit.
Dette siger jeg for at vise, at der jo er masser af måder, hvorpå vi udstikker rammer for folkeskolens virke, og hvor alle partierne i Folketingssalen er enige om, at det skal man.
Igen vil jeg sige, at der måske mest af alt er tale om, at det her er et nyt felt, hvor man lige skal vænne sig til, at man også kan have en holdning til det, og at det ikke bare skal være op til det private initiativ.
Og der synes jeg, at det er rigtig vigtigt at tage fat i de ting, som Det Radikale Venstre bragte på banen, nemlig at det, der kommer ud af ikke at få sund og god kost, er ret alvorligt, på samme måde som hvis man ikke lærer landets sprog, fordi vi afskaffer danskundervisningen i folkeskolen; altså, diabetes og hjerte-kar-sygdomme i en meget, meget tidlig alder må man alt andet lige sige er en temmelig problematisk størrelse at skulle bære rundt på resten af livet.
Jeg vil sige, at de indlæringsvanskeligheder, som kommer i kølvandet af ikke at få ordentlig kost, altså også er ting, man bærer rundt på resten af livet – og som i øvrigt er nogle af de mest stigmatiserende ting, man kan bære rundt på resten af livet i vores samfund.
Så jeg synes måske, at det er på tide, at man tager det skridt mere.
Nu er vi kommet væk fra det med, at det kun drejer sig om folk, der sidder i yogastilling.
Det kunne være, at vi også kunne komme dertil, at man begynder at anskue den her problemstilling på samme måde, som man anskuer en række andre problematikker, som folkeskolen har ansvaret for.
Så vil jeg sige til Socialdemokraterne, at jeg synes, at det er fantastisk, at Socialdemokraterne er kommet med et børneudspil, hvor de vil give gratis og sund mad i daginstitutioner.
Det skulle altså nok være muligt at finde de 3 mia. kr., der skal til, for at vi også kan gøre det på folkeskoleområdet.
Jeg vil i hvert fald gerne gøre forsøget, så vi på den anden side af et regeringsskifte vil kunne indføre det her ikke bare på daginstitutionsområdet, men faktisk også udvide det til at gælde på folkeskoleområdet.
Jeg vil også nævne, at jeg, i tilfælde af at Socialdemokraterne og De Radikale havde været mere uvenlige, end de viste sig at være, bare for at drille har bragt det her forslag med herned i salen: Hvis vi sætter tobaks- og spiritusafgiften op til det niveau, den var, da den her regering kom til magten, og dertil lægger enten – nu kan man selv vælge et af to forslag, alt efter hvem man vil drille, hvad man gerne vil have afskaffet – at private kan bruge gule plader, eller subsidiært at man nedlægger hjemmeværnet, så har vi råd til at gøre skolemaden gratis og økologisk i folkeskolen i Danmark.
Det er bare for at sige, at det jo ikke er finansieringstanker, der ligger langt fra det, der i forvejen står i Det Radikale Venstres og Socialdemokratiets finanslovudspil, så jeg tror, at der skulle være en vej for, at vi kunne få lavet lidt sjov på det her område, som kan være rigtig vigtigt og rigtig væsentligt for de børn, der får noget ud af det.
Jeg skal takke mange gange for en god debat.
Jeg glæder mig til, at vi om senest 5 år ikke bare er nået væk fra det med yogastillingen, men faktisk også er nået dertil, at ungerne får god og økologisk skattefinansieret mad.
Afstemning